CELEX: 32019D0623
Language: et
Date: 2019-04-16 00:00:00
Title: Komisjoni rakendusotsus (EL) 2019/623, 16. aprill 2019, milles käsitletakse biotsiidi Phostoxin turul kättesaadavaks tegemise ja kasutamise lubamisega seoses Belgia tervishoiu, toitumisahela ohutuse ja keskkonna föderaalteenistuse poolt võetud meetme kehtivuse pikendamist vastavalt Euroopa Parlamendi ja nõukogu määrusele (EL) nr 528/2012 (teatavaks tehtud numbri C(2019) 2828 all)

23.4.2019   
               
               
                  ET
               
               
                  Euroopa Liidu Teataja
               
               
                  L 108/31
               
            
         KOMISJONI RAKENDUSOTSUS (EL) 2019/623,
         16. aprill 2019,
         milles käsitletakse biotsiidi Phostoxin turul kättesaadavaks tegemise ja kasutamise lubamisega seoses Belgia tervishoiu, toitumisahela ohutuse ja keskkonna föderaalteenistuse poolt võetud meetme kehtivuse pikendamist vastavalt Euroopa Parlamendi ja nõukogu määrusele (EL) nr 528/2012
         
            
               (teatavaks tehtud numbri C(2019) 2828 all)
            
         
         (Ainult hollandi- ja prantsuskeelne tekst on autentsed)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
         ning arvestades järgmist:
         
                     (1)
                  
                  
                     30. mail 2018 võttis Belgia tervishoiu, toitumisahela ohutuse ja keskkonna föderaalteenistus (edaspidi „Belgia pädev asutus“) kooskõlas määruse (EL) nr 528/2012 artikli 55 lõike 1 esimese lõiguga vastu otsuse lubada 7. detsembrini 2018 turul kättesaadavaks teha ja Zaventemi lennujaama alal kasutada tooteliiki 20 kuuluvat biotsiidi Phostoxin küülikute tõrjeks (edaspidi „meede“). Belgia pädev asutus teavitas meetmest ja selle võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Vastavalt Belgia pädeva asutuse esitatud teabele oli meede vajalik rahvatervise kaitsmiseks, kuna lennujaama territooriumil asuvad küülikud võivad ohustada reisijate vedu ja üldisemalt lennutransporti. Küülikute urud võivad kahjustada lennuradasid. Lisaks meelitavad küülikud röövlinde, kes võivad sattuda lennuki mootorisse või lennukiga kokku põrgata, kahjustades lennuki mootorit või muid osi.
                  
               
                     (3)
                  
                  
                     Phostoxin sisaldab alumiiniumfosfiidi, mis vabastab toimeainena fosfiini; fosfiin on heaks kiidetud kasutamiseks määruse (EL) nr 528/2012 V lisas määratletud tooteliikidesse 14 (rodentitsiidid), 18 (insektitsiidid) ja 20 (muude selgroogsete tõrje) kuuluvates biotsiidides. Phostoxinile on Belgias luba antud kui tooteliiki 18 kuuluvale biotsiidile, kuid selle kasutamine küülikute tõrjel hõlmab selle kasutamist tooteliiki 20 kuuluva biotsiidina.
                  
               
                     (4)
                  
                  
                     Komisjon sai 12. oktoobril 2018 Belgia pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Põhjendatud taotluse aluseks oli mure, et küülikud võivad jätkuvalt ohustada õhutranspordi ohutust, ja väide, et Phostoxin on hädavajalik küülikute tõhusaks tõrjeks lennujaama territooriumil. Belgia pädeva asutuse esitatud teabe kohaselt ei ole Belgias antud luba ühelegi tooteliiki 20 (muude selgroogsete tõrje) kuuluvale biotsiidile ja alternatiivsed meetodid küülikute tõrjeks, näiteks mahalaskmine, ei ole asukoha eripära tõttu sobivad. Belgia pädev asutus algatas kooskõlas määruse (EL) nr 528/2012 artikliga 33 menetluse, et leida püsiv lahendus Phostoxini kasutamiseks tulevikus teises liikmesriigis antud loa vastastikuse tunnustamise alusel.
                  
               
                     (5)
                  
                  
                     Kuna küülikute ebapiisav tõrje võib ohustada lennutranspordi ohutust ning seda ohtu ei ole Zaventemi lennujaama alal võimalik piisavalt ohjeldada muude biotsiidide või muude vahenditega, siis on asjakohane lubada Belgia pädeval asutusel pikendada meedet maksimaalselt 550 päeva võrra alates päevast, mis järgneb Belgia pädeva asutuse 30. mai 2018. aasta otsuses lubatud 180 päeva möödumisele, kohaldades teatavaid tingimusi.
                  
               
                     (6)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Belgia võib kuni 9. juunini 2020 pikendada meedet, mille kohaselt lubatakse turul kättesaadavaks teha ja kasutada tooteliiki 20 kuuluvat biotsiidi Phostoxin küülikute tõrjeks Zaventemi lennujaama alal, tingimusel et toodet kasutavad üksnes sertifitseeritud ettevõtjad pädeva asutuse järelevalve all.
         
         
            Artikkel 2
            Käesolev otsus on adresseeritud Belgia Kuningriigile.
            Seda kohaldatakse alates 8. detsembrist 2018.
         
         
            Brüssel, 16. aprill 2019
            
               
                  Komisjoni nimel
               
               
                  asepresident
               
               Jyrki KATAINEN
            
         
         
            (1)  ELT L 167, 27.6.2012, lk 1.